सोनू निगम के साथ हुई धक्का-मुक्की पर मीका सिंह ने कहा- ये बेहद दुखद और चौंकाने वाली घटना है
Sonu Nigam Manager Controversy 20 फरवरी को मुंबई के चेंबूर में एक कंसर्ट के दौरान सोनू निगम के साथ धक्का-मुक्की की गई थी। उन्हें चोट तो नहीं आई लेकिन उनके साथ में खड़े व्यक्ति को हॉस्पिटल में भर्ती कराना पड़ा
20 फरवरी को मुंबई के चेंबूर में एक कॉन्सर्ट के दौरान सोनू निगम के साथ धक्का-मुक्की की गई थी। उन्हें चोट तो नहीं आई लेकिन उनके साथ में खड़े व्यक्ति को हॉस्पिटल में भर्ती कराना पड़ा। अब इसी घटना पर सिंगर मीका सिंह का रिएक्शन आया है।
उन्होंने इस घटना को दुखद और चौंकाने वाला बताया है। मीका का कहना है इन्हीं सब वजहों से वो नॉर्थ इंडिया में होने वाले शोज के लिए कम से कम 10 बॉडीगार्ड्स लेकर जाते हैं।
मुंबई में नहीं पड़ती सुरक्षा की जरूरत- मीका
मीका सिंह ने सोनू निगम के साथ हुई घटना पर ट्वीट करते हुए लिखा, रिस्पेक्टेड सिंगर सोनू निगम के साथ मुंबई में अटैक की घटना काफी दुखद और चौंकाती है। इसके अलावा एक और ट्वीट में उन्होंने लिखा, 'जब मैं नॉर्दन-इंडिया में शोज करता हूं तो मेरे साथ कम से कम 10 बॉडीगॉर्ड्स होते हैं, लेकिन मुंबई में मेरे साथ कोई भी बॉडीगॉर्ड्स नहीं होता क्योंकि मुझे लगता है कि मुंबई सबसे सुंदर और सुरक्षित शहर है। हालांकि सोनू के साथ ये घटना मुंबई में ही हुई है।'
इंडियन सिंगर्स राइट्स एसोसिएशन ने घटना पर लिया संज्ञान
सोनू निगम के साथ हुई घटना पर इंडियन सिंगर्स राइट्स एसोसिएशन (ISRA) ने भी संज्ञान लिया है। इसके सीईओ संजय टंडन ने कहा, 'घटना बहुत निंदनीय है। जिस तरीके से सोनू जी के साथ धक्का-मुक्की हुई और उन्हें चोंटे आई, ऐसी घटनाओं से बचना चाहिए। पुलिस ने शिकायत दर्ज कर ली है, वो इस मामले को देख रहे हैं।'
सिंगर्स को उचित सुरक्षा दे सरकार
संजय ने आगे कहा, 'सेलिब्रिटी सिंगर के साथ हर कोई तस्वीर लेना चाहता है, लेकिन ऐसा करने का एक तरीका होता है। अगर फैंस सिंगर्स पर ऐसे झपटते हैं तो कहीं न कहीं उनकी सुरक्षा पर सवालियां निशान खड़ा हो जाता है। अगर कोई कलाकार शोज करने के बाद थक जाता है और फैंस को फोटो क्लिक करने से मना कर देता है तो मीडिया उस कलाकार को घमंडी बता देता है। इसलिए मैं सभी राज्य सरकारों से सिंगर्स को उचित सुरक्षा व्यवस्था प्रदान करने की अपील करता हूं।'
विधायक के बेटे ने की थी धक्का मुक्की
सोनू निगम के साथ ये धक्का मुक्की की घटना चेंबूर फेस्टिवल के फिनाले के दौरान हुई। सोनू निगम परफॉर्म कर रहे थे। पुलिस में दर्ज शिकायत के अनुसार, विधायक प्रकाश फटरपेकर के बेटे ने पहले तो सोनू के मैनेजर सायरा संग बदतमीजी की। बाद में जब सोनू निगम स्टेज से नीचे आ रहे थे तो उसने पहले सिंगर के बॉडीगार्ड को धक्का दिया और फिर सोनू को भी धक्का मारा।
DCP हेमराज सिंह राजपूत के मुताबिक, आरोपी का नाम स्वप्निल फटरपेकर है। वो उद्धव गुट के विधायक प्रकाश फटरपेकर का बेटा है।
इस घटना से जुड़ी ये खबरें भी पढ़ें..
सेल्फी के लिए सोनू निगम से धक्का-मुक्की:स्टेज से उतरते समय सिंगर और उसके दोस्तों को धक्का दिया, विधायक के बेटे पर केस दर्ज
मुंबई के चेंबूर इलाके में लाइव कंसर्ट के दौरान सिंगर सोनू निगम के साथ धक्का-मुक्की की गई। घटना सोनू के साथ सेल्फी लेने पर हुई थी। आरोप उद्धव गुट के विधायक प्रकाश फटरपेकर के बेटे पर लगा है। घटना के बाद सोनू ने सोमवार देर रात पुलिस स्टेशन पहुंचकर आरोपी के खिलाफ FIR कराई। इसमें चोट पहुंचाने, गलत तरीके से रोकने की शिकायत की गई। अभी तक आरोपी की गिरफ्तारी नहीं हुई है। पूरी खबर पढ़ें..